Hof hoor oor lyfstraf tuisDie konstitusionele hof. Foto: Reint Dykema Vryheid tot Godsdiens in Suid-Afrika (FOR SA) het Donderdag in die konstitusionele hof aangevoer daar is geen bewyse dat “redelike lyfstraf” tot geweld in ŉ samelewing lei nie. Die burgerlike organisasie glo die uitspraak in 2017, dat dit onwettig is vir ouers om hul kinders pakslae te gee, “maak kriminele van ouers wat hul kinders liefhet en slegs die beste vir hulle wil hê”. Adv. Reg Willis, vir FOR SA, het gesê die kriminalisering van matige lyfstraf van ŉ kind deur ŉ ouer sal nadelige gevolge inhou vir die eenheid van gesinne en die welstand van ŉ kind. Hy het gesê die organisasie vra nie die hof om ŉ uitspraak te lewer oor lyfstraf nie, maar eerder oor die reg van ouers om gematig fisies op te tree om hul kinders te dissiplineer. “Ouers moet die reg hê om hul kinders groot te maak sonder dat die staat inmeng,” het hy aangevoer. Regter Edwin Cameron het gesê dit is gewoonlik nie bekend hoe gereeld kinders pakslae kry nie en of dit op redelike of gematigde lyfstraf neerkom nie. “As dit deur ŉ wet toegelaat word, maak dit die deur oop dat ouers dié reg kan misbruik en oorboord kan gaan,” het hy gesê. Willis het bygevoeg ouers het meer instrumente nodig om hul kinders groot te maak en daar moet riglyne wees waarvolgens straf uitgedeel mag word, byvoorbeeld dat dit nie tydens ŉ woedebui mag plaasvind nie. Adv. Ngwako Maenetje, vir die departement van justisie en maatskaplike ontwikkeling, het gesê FOR SA se verweer oortree die beskerming wat die Grondwet aan kinders bied, insluitend hul reg op menswaardigheid en beskerming teen enige vorm van mishandeling. “Gegewe die geskiedenis van ons land en geweld teen vroue en kinders, moet die wet nie in enige vorm beperk word wat betref geweld en die bron van daardie geweld nie,” het hy gesê. Hoofregter Mogoeng Mogoeng wou weet hoe die samelewing probleme takel wat tans die land teister, soos skoliere wat onderwysers aanval. “Ek soek iets wat Suid-Afrika van geweld sal weglei. Watter pogings word aangewend om onderwysers in staat stel om positiewe dissipline toe te pas? Hou ons vas aan die idee dat positiewe dissipline uiteindelik in werking sal tree sonder dat ouers en onderwysers behoorlik toegerus is?” Die saak duur voort.